Goeie nuus: PTA-tiener veilig terugAbigayle Schoonraad Foto: Facebook Foto’s van die toneel waar sy gevind is volg onderaan die berig. Abigayle Schoonraad, ŉ 17-jarige skolier aan Hoërskool Overkruin in Pretoria wat Woensdagmiddag ná skool ontvoer is, is veilig terug by die huis. Gunther Schoonraad, Abigayle se pa, het Saterdag aan Maroela Media bevestig die twee is omstreeks 01:00 in Elarduspark, in die ooste van Pretoria, opgespoor. Lede van die plaaslike Lyttelton-gemeenskapspolisiëringsforum het die verdagte Renault Scenic opgemerk en dit aangemeld. Die twee het glo in die motor geslaap. Die polisie, lede van die gemeenskapspolisiëringsforum en Abby se ma was op die toneel. Die verdagte is op die toneel in hegtenis geneem en hy sal van motordiefstal en ontvoering aangekla word. Volgens Gunther het Abby bevestig sy wou nie saam met die jong man ry nie. Maroela Media het Donderdag berig Abigayle is voor die skool vermoedelik deur ŉ 20-jarige man ontvoer. Hy het glo lank probeer om haar te oorreed om saam met hom te ry. Gunther sê Abby en die jong man was nog nooit in ŉ verhouding nie, maar hulle ken mekaar al jare lank omdat hy vriende is met haar broer. “Hy het haar glo gedreig en, omdat die polisie hom al vroeër as ŉ informant vir dwelmhandel gebruik het, kon hy haar oorreed dat die polisie niks aan hom sal doen nie,” het Gunther aan Maroela Media gesê. “Sy was baie bang vir hom.” Abigayle Schoonraad Foto: Facebook Abigayle en die jong man het glo ŉ paar maande lank nie kontak gehad nie, totdat hy haar Woensdag laat weet het hy is buite die skool. Gunther het ook gesê Abby kon die verdagte skop en slaan en hy het haar nie liggaamlik leed aangedoen nie. Hy bedank die gemeenskap vir almal se hulp om sy dogter op te spoor. “Sê asseblief vir almal dankie,” het Gunther gesê. Maroela Media wag vir terugvoer van die polisie. Lees ook: Hulp gevra om PTA-tiener op te spoor Tiener glo by PTA-hoërskool ontvoer